ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2, τρίτο εδάφιο, στοιχείο γ) της συνθήκης ΕΚ σχετικά με τις τροποποιήσεις εκ μέρους του Ευρωπαϊκού Κοινοβουλίου στην κοινή θέση του Συμβουλίου όσον αφορά στην Πρόταση για οδηγία του Ευρωπαϊκού Κοινοβουλίου και του Συμβουλίου σχετικά με τα αρχικά προσόντα και την περιοδική επιμόρφωση των οδηγών ορισμένων οδικών οχημάτων για τη μεταφορά εμπορευμάτων ή επιβατών, με την οποία τροποποιείται ο κανονισμός του Συμβουλίου (ΕΟΚ) αριθ. 3830/85 και η οδηγία του Συμβουλίου 91/439/ΕΟΚ ενώ παράλληλα καταργείται η οδηγία του Συμβουλίου 76/914/ΕΟΚ (ΤΡΟΠΟΠΟΙΗΣΗ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250 παράγραφος 2 της συνθήκης ΕΚ)

2001/0033 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2, τρίτο εδάφιο, στοιχείο γ) της συνθήκης ΕΚ σχετικά με τις τροποποιήσεις εκ μέρους του Ευρωπαϊκού Κοινοβουλίου στην κοινή θέση του Συμβουλίου όσον αφορά στην Πρόταση για οδηγία του Ευρωπαϊκού Κοινοβουλίου και του Συμβουλίου σχετικά με τα αρχικά προσόντα και την περιοδική επιμόρφωση των οδηγών ορισμένων οδικών οχημάτων για τη μεταφορά εμπορευμάτων ή επιβατών, με την οποία τροποποιείται ο κανονισμός του Συμβουλίου (ΕΟΚ) αριθ. 3830/85 και η οδηγία του Συμβουλίου 91/439/ΕΟΚ ενώ παράλληλα καταργείται η οδηγία του Συμβουλίου 76/914/ΕΟΚ

1. EΙΣΑΓΩΓH

Το άρθρο 251, παράγραφος 2, εδάφιο γ) της συνθήκης ΕΚ ορίζει ότι η Επιτροπή γνωμοδοτεί σχετικά με τις τροποποιήσεις που προτείνει το Ευρωπαϊκό Κοινοβούλιο κατά τη δεύτερη ανάγνωση.

Ως εκ τούτου η Επιτροπή εκδίδει την κάτωθι γνώμη σχετικά με τις τροπολογίες που πρότεινε το Κοινοβούλιο.

2. Ιστορικό

α) Στις 2.2.2001 η Επιτροπή διαβίβασε στο Συμβούλιο και το Ευρωπαϊκό Κοινοβούλιο την πρότασή της για κανονισμό (COM(2001) 56 τελικό - COD 2001/0033 της 02.02.2001).

β) Η Ευρωπαϊκή Οικονομική και Κοινωνική Επιτροπή εξέφρασε θετική γνώμη στις 11.07.2001.

γ) Η Επιτροπή των Περιφερειών δεν άσκησε το δικαίωμά της για γνωμοδότηση (επιστολή της 15.10.2001).

δ) Στις 17.01.2002, το Ευρωπαϊκό Κοινοβούλιο, κατά την πρώτη ανάγνωση, εξέδωσε γνωμοδότηση η οποία περιείχε σειρά τροπολογιών στην πρόταση της Επιτροπής.

ε) Στις 26.09.2002 (COM(2002)541 τελικό), η Επιτροπή ενέκρινε, σύμφωνα με το άρθρο 250 παράγραφος 2 της Συνθήκης, τροποποιημένη πρόταση στην οποία ενσωματώθηκαν, εν μέρει ή πλήρως, πολλές από τις τροπολογίες που ενέκρινε το Κοινοβούλιο.

στ) Το Συμβούλιο ενέκρινε την κοινή θέση στις 5.12.2002.

ζ) Στις 08.04.2003, το Ευρωπαϊκό Κοινοβούλιο ενέκρινε, κατά τη δεύτερη ανάγνωση, ψήφισμα που περιέχει τέσσερις τροπολογίες στην κοινή θέση.

3. Στοχος της προτεινομενης οδηγιας

Ο στόχος του σχεδίου της οδηγίας είναι να καθιερωθεί η υποχρεωτική αρχική εκπαίδευση και μετά από αυτήν η συνεχής επιμόρφωση των επαγγελματιών οδηγών. Βάσει της υφιστάμενης κοινοτικής νομοθεσίας μόνο ορισμένες κατηγορίες οδηγών - που αντιπροσωπεύουν σχετικά μικρό ποσοστό του συνολικού αριθμού των οδηγών, επιβάλλεται να διαθέτουν πιστοποιητικό επαγγελματικής ικανότητας σύμφωνα με τους κανόνες περί ελάχιστων επιπέδων επιμόρφωσης για ορισμένους από τους οδηγούς που απασχολούνται στις οδικές μεταφορές. Αφετέρου, επί του παρόντος, μόνο λίγα από τα κράτη μέλη επιβάλλουν την υποχρεωτική επιμόρφωση των οδηγών. Κατά κανόνα η συντριπτική πλειοψηφία των επαγγελματικών οδηγών στα κράτη μέλη ασκούν σήμερα τα επαγγελματικά τους καθήκοντα αποκλειστικά και μόνο βάσει του διπλώματος οδήγησης που διαθέτουν.

4. Η γνώμη της επιτροπης σχετικα με τις τροπολογιες του ευρωπαϊκου κοινοβουλιου

Το Κοινοβούλιο ενέκρινε τέσσερις τροπολογίες στην κοινή θέση του Συμβουλίου κατά τη δεύτερη ανάγνωση.

Η Επιτροπή αποδέχθηκε όλες τις τροπολογίες που προτείνει το Ευρωπαϊκό Κοινοβούλιο.

4.1 Τροπολογία 1: περαιτέρω διευκρίνιση της αιτιολογικής σκέψης 12, για τα κέντρα επιμόρφωσης

Η Επιτροπή δύναται να αποδεχθεί την περαιτέρω αυτή διευκρίνιση της αιτιολογικής σκέψης 12, η οποία ευθυγραμμίζεται προς τους στόχους της πρότασης. Η εν λόγω τροπολογία αποσκοπεί στο να εξασφαλιστεί ότι τα κριτήρια έγκρισης των κέντρων επιμόρφωσης «εγγυώνται τον επαγγελματισμό τους».

4.2 Τροπολογία 2: περαιτέρω διευκρίνηση του άρθρου 13 για την έκθεση αξιολόγησης

Η Επιτροπή δύναται να αποδεχθεί την ως άνω συμπληρωματική διευκρίνιση του άρθρου 13, η οποία θεωρείται χρήσιμη δεδομένου ότι τα κράτη μέλη μπορούν να καθιερώσουν διαφορετικά συστήματα για τα αρχικά προσόντα. Κάθε απόπειρα μέτρησης και αναφοράς σχετικά με την αποτελεσματικότητα των εν λόγω διαφορετικών συστημάτων θα μπορούσε να αποδειχθεί χρήσιμη.

4.3. Τροπολογία 3: ένταξη ενός νέου στοιχείου στο παράρτημα Ι, τμήμα 1, σημείο 3.2

Η προσθήκη της έννοιας της πρόληψης της εγκληματικότητας είναι χρήσιμη και ευθυγραμμίζεται προς το στόχο της προτεινόμενης οδηγίας. Η Επιτροπή δύναται να αποδεχθεί την προσθήκη του στοιχείου αυτού στο σημείο 3.2 του τμήματος 1 στο παράρτημα Ι.

4.4. Τροπολογία 4: η προσθήκη της δυνατότητας χρήσης ορισμένων τύπων προσομοιωτών κατά τη διάρκεια της περιοδικής επιμόρφωσης

Η τροπολογία αυτή βασίζεται στη διατύπωση του τμήματος 2 του παραρτήματος Ι και κατά συνέπεια αποτελεί χρήσιμη διευκρίνιση η οποία κρίνεται αποδεκτή από την Επιτροπή. Τοιουτοτρόπως αποσαφηνίζεται ότι και κατά τη διάρκεια της υποχρεωτικής περιοδικής επιμόρφωσης μπορεί να χρησιμοποιηθούν κορυφαίας ποιότητας προσομοιωτές. Δεδομένου ότι αποτελεί εναλλακτική δυνατότητα ήδη ενταγμένη στη διαδικασία αναγνώρισης των αρχικών προσόντων, αυτό το επιπρόσθετο στοιχείο είναι χρήσιμο και ευθυγραμμίζεται προς την προτεινόμενη οδηγία.

5. Συμπερασμα

Βάσει του άρθρου 250, παράγραφος 2 της συνθήκης ΕΚ, η Επιτροπή δια της παρούσης τροποποιεί την πρότασή της σύμφωνα με τα αποτελέσματα της δεύτερης ανάγνωσης του Κοινοβουλίου που αναφέρονται ανωτέρω.